|  |
| --- |
| Kravspecifikation: **Udvikling af metode til måling af den værdi SDFE’s data og digitale infrastruktur skaber** |

# Opgavebeskrivelse

## Baggrund og formål

Styrelsen for Dataforsyning og Effektivisering (SDFE) opbygger og vedligeholder digital infrastruktur, som udstiller data herunder bl.a. geografiske data (geodata) og adressedata. SDFE forsyner dermed den offentlige sektor, den private sektor og borgere med frie, autoritative data. De frie, autoritative data effektiviserer den offentlige forvaltning og skaber vækst i samfundet, fx gennem kortere sagsbehandlingstider og bedre beslutningsoplæg og desuden stor betydning for udviklingen af innovative løsninger og ydelser i den private sektor.

For at dokumentere denne værdiskabelse fik SDFE udarbejdet to effektmålinger (Baseline i 2013[[1]](#footnote-1) og Eftermåling i 2016[[2]](#footnote-2)), som målte de erhvervs- og samfundsøkonomiske gevinster af SDFE’s geodata, før og efter de offentlige geodata blev gjort frit tilgængelige. Begge målinger anvendte samme analysedesign for at sikre et sammenligningsgrundlag. En spørgeskemaundersøgelse udgjorde datagrundlaget, som i eftermålingen blev understøttet af kvalitative interviews.

I stedet for at basere sig på spørgeskemaundersøgelser og interviews ønsker SDFE fremadrettet at dokumentere SDFE’s data og digitale infrastrukturs (Kortforsyning, datafordeler, databank mv.) værdiskabelse, i videst mulige omfang, gennem en datadrevet metode. Metoden skal måle de samfundsøkonomiske gevinster, som SDFE’s data skaber i den private og offentlige sektor og skal baseres på SDFE’s egne logningsdata, som sammenkobles med andre relevante datakilder om samfundet fx Danmarks Statistiks (DST) registerdata.

Metoden skal efter leverance overdrages til SDFE’s Business Analytics enhed, der skal kunne gentage estimeringen af samfundsværdien fremadrettet. Enheden analyserer til dagligt på logningsdata fra styrelsens forskellige distributionskanaler for at kunne identificere brugertyper og adfærdsmønstre, og det centrale værktøj er SAS Enterprise Guide.

SDFE inviterer derfor konsulenthuse til at give et bud på, hvordan en metode kan udvikles og implementeres i SDFE.

## Opgavens indhold

Udgangspunktet er, at SDFE’s logningsdata skal bearbejdes og gøres klar på en sådan måde, at data kan sammenkædes med eksterne registerdata eller datakilder, og derved give et estimat for den samfundsøkonomiske værdi, som SDFE’s data og digitale infrastruktur skaber i samfundet. Hvordan dette kan gøres er åbent og op til den enkelte tilbudsgiver.

## Delopgaver

Metodeudviklingen indebærer tre delopgaver, som tilbudsgiver skal levere på. Skema 1 er opdragsgivers oplæg til projektoplæg og ressourcetildeling. Endeligt projektoplæg og ressourcetildeling fastlægges på baggrund af tilbudsgivers forslag i samarbejde med SDFE.

|  |  |  |
| --- | --- | --- |
| *Delopgave nr.* | *Opgavemæssige delelementer* | *Vægtning*  |
| **D1** *Metodeudvikling**Kortforsyningen.dk****Endelig leverance*:***Metode til værdimåling og en rapport med tydelige beskrivelser af metoden, dens forudsætninger samt en klar vejledning til udførelsen* | Der skal udvikles en metode, som på baggrund af Kortforsyningens logningsdata kan angive den samfundsøkonomiske værdi, som SDFE’s data og infrastruktur skaber i den private sektor, offentlige sektor og for forsyningsselskaber. Kortforsyningen indeholder ikke CVR registrering. Der skal derfor ved sammenkørsel med f.eks. Danmark Statistiks registerdata, hvor CVR-nummeret er den unikke identifikationsnøgle, udarbejdes en fremgangsmåde, som sammenkæder SDFE’s dataregistre. | 80% |
| **D2** *Forbedring af SDFE’s logningsdata****Endelig leverance:****Et kapitel i rapporten indeholdende overvejelser om og løsningsforslag til, hvordan SDFE’s logningsdata kan opkvalificeres på en simpel måde.* | SDFE vil gerne løbende forbedre logningsdata, hvorfor der ønskes et bud på, hvordan brugeroprettelse mv på Kortforsyningen kan forbedres på en enkel måde. Det skal medføre, at SDFE’s logningsdata bliver nemmere at sammensætte med andre data og analysere på, og at logningsdata dermed kan understøtte værdimålingen i højere grad.  | 10% |
| **D3.** *Metodeudvikling for adressedata (DAWA)****Endelig leverance:****Et kapitel i den endelig rapport, der beskriver enten hvordan adressedata kan indgå i metoden i delopgave 1 eller hvordan man ellers kunne måle værdien for adressedata baseret deres logningsdata. Forudsætningerne herfor skal beskrives.*  | Adressedata er en del af SDFE’s data og infrastruktur, som udstilles gennem en service, Danmarks Adressers Web API (DAWA) på AWS.dk. Adressedata har mindre detaljerede logningsdata, idet der - i modsætning til Kortforsyningen - ikke udføres brugeroprettelse i AWS. Datagrundlaget vil derfor være begrænset til logget trafik. På sigt ønsker SDFE også at måle den værdi, adressedata skaber i samfundet. Derfor ønskes en perspektivering af, hvordan værdiskabelsen af adressedata kan måles under samme ramme og krav, jf. afsnit 2 i kravspecifikationen. Der ønskes altså et løsningsforslag til, hvordan man enten kan indlemme måling af adressedata med de mindre detaljerede logningsdata i metoden udviklet i delopgave 1, eller hvordan en separat metode til måling af adressedata baseret på logningsdata kunne se ud. Forudsætningerne for metoden og dens anvendelsen skal beskrives.  | 10% |

## Krav og ønsker til opgaven

Tilbuddet skal indeholde en løsningsbeskrivelse, som beskriver hvordan tilbudsgiver vil gribe løsning af de tre delopgaver an. Herunder skal eventuelle udfordringer af, hvordan SDFE’s data om brugernes anvendelse (logningsdata og brugerdatabase), kan kombineres med ekstern data (f.eks. DST’s registre), samt hvordan man på baggrund af dette datagrundlag, i videst muligt omfang, kan estimere alle de samfundsøkonomiske gevinster af SDFE’s data i den offentlige og private sektor, samt for forsyningsselskaberne mv. Metodens resultat (den samlede værdiskabelse) skal gerne være så segmenteret som muligt på fx brugergrupper, brancheniveauer etc., da det er ønsket at kunne formidle segmenterede resultater af værdiskabelsen.

SDFE har en bred tilgang til værdiskabelse, hvilket metoden skal afspejle. Samfundsøkonomiske gevinster/værdi indebærer bl.a. offentlige effektiviseringer, erhvervsøkonomiske gevinster, privatøkonomiske gevinster etc. Gevinster der kommer hele samfundet til gode.

Sammenkædning af SDFE’s logningsdata og eksterne datakilder skal være så repræsentativ som muligt. De brugergrupper, der skal måles på, er som tidligere berørt; offentlige myndigheder, private virksomheder og forsyningsselskaber. SDFE’s oplysninger om brugerne dækker både offentlige myndigheder, private virksomheder, og borgere, hvor det i logningsdata varierer, om forsyningsselskaberne logger på som den private eller offentlige sektor. Den nye persondataforordning og evt. konsekvenser for metoden skal indtænkes i løsningsforslaget.

Løsningsbeskrivelsen må ikke overstige 15 A4-sider. Tilbudsgiver skal stå til rådighed for at lave en præsentation forud for, at opdragsgiver tager stilling til, hvem der tildeles opgaven. Præsentationen må som udgangspunkt alene indeholde en gennemgang af det skriftlige tilbud, men opdragsgiver har mulighed for forud for præsentationen at fremsende enslydende spørgsmål til samtlige udbudsgivere. Der tages referat fra præsentationsmødet. Præsentationen vil indgå i den samlede vurdering af tilbuddet, jf. Bilag A, pkt. 5.

* 1. ***Kompetitive krav***

Indkomne tilbud vil blive vurderet på i hvor høj grad metoden opfylder nedenstående kompetitive krav:

1. Metoden skal være:
2. ***Repetitiv/Iterativ*** – Målingen af samfundsøkonomiske gevinster skal kunne foretages løbende – minimum én gang om året - og resultaterne skal være sammenlignelige. Frekvensen, hvorpå det er muligt at foretage målingen, skal angives. Samtidig skal metoden løbende kunne justeres i forhold til den samfundsmæssige udvikling.
3. ***Robusthed*** – Metoden skal være så repræsentativ for anvendelsen af SDFE’s data og digitale infrastruktur som muligt, og resultatet så robust og validt som muligt. Det skal derfor fremgå af tilbuddet, hvordan dette sikres.
4. ***Datadrevet*** – metoden skal i videst mulige omfang være baseret på logdata og relevant eksterne data om samfundet, og **ikke** på spørgeskemaer og interviews.
	1. Antagelser i metoden skal være så gennemsigtige og underbygget af valide fakta som overhovedet muligt
	2. Sammenkædning af SDFE data og eksterne data – i hvor høj grad indgår relevante eksterne data i metoden, og hvor repræsentativt er det for den faktiske fordeling af brugere
	3. Overvejelser i forhold til fremtidig registrering af logdata med henblik på forbedring af metodens datagrundlag skal indgå
5. ***Automatisering***– Graden af automatisering af metoden skal angives. Herunder skal SDFEs arbejdstid ved dataforberedelse og genberegninger etc. angives .
6. ***Skalérbar*** – SDFE tænker altid nye måder hvorpå og hvor data distribueres, og det skal derfor være muligt for metoden at inddrage nye datakilder i datagrundlaget på en enkel måde for derved at kunne indfange effekter af fremtidige initiativer. Fx skal Datafordelerens logningsdata kunne indgå, når denne er fuldt udrullet. Med blandt andet tilførelsen af adressedata, vil det betyde, at der er flere data, der skal måles på.
7. ***Replicerbar*** – Metoden, der udvikles, skal være replicerbar og skal nemt kunne udføres af SDFE selv.

I opdragsgivers vurdering af tilbuddet vægter de ovenstående seks krav lige meget.

## Proces- og tidsplan

Tilbuddet skal indeholde en udførlig proces- og tidsplan. Opgaven forventes igangsat den 1. juli 2018 med et opstartsmøde fredag den 6. juli 2018, og rapporten forventes afleveret senest den 1. oktober 2018. Efter aflevering af rapporten skal metoden og planen for overlevering præsenteres for SDFE på et møde, og der skal afsættes en overleveringsperiode, hvor tilbudsgiver skal bistå med implementering af metoden i SDFE. Tidsplanen skal tage hensyn til dette.

Eftersom metoden skal implementeres i SDFE, skal der i proces- og tidsplanen indlægges milepæle samt minimum fire statusmøder, så implementeringen sker løbende, og der skal samtidig afrapporteres til SDFE om fremgangen i projektet.

1. Leverandøren skal garantere, at de nødvendige kompetencer og forudsætninger for at løse opgaven er på plads. Medarbejdernes kvalifikationer vil blive vurderet på baggrund af CV’er, som skal indeholde følgende:
* Udannelsesbaggrund
* Tidligere ansættelsesforhold og funktioner
* Relevante erfaringer og udførte projekter
1. <http://sdfe.dk/media/gst/2618970/Effekten%20af%20de%20frie%20geografiske%20data%20Deloitte%20Rapport.pdf> [↑](#footnote-ref-1)
2. <http://sdfe.dk/media/2916777/de-frie-geodata-eftermaaling.pdf> [↑](#footnote-ref-2)